צורית

צוּרִית הוא יישוב קהילתי בגליל בתחומי המועצה האזורית משגב. היישוב שוכן על הר גילון, מערבית לכרמיאל. היישוב נקרא על שם צמח הבר צורית, הנפוץ באזור. מקימי היישוב התגבשו במרכז הארץ ב-1979 במסגרת "גרעין סחלב", ו-13 משפחות הקימו את היישוב כמצפה באפריל 1981. ב-2020 מנה 240 משפחות. ראשית הקמת היישוב מתוארת בריאיון שנערך עם מקימי היישוב ופורסם על ידי משה הרטמן. ילדי היישוב לומדים בגני ילדים אשר נמצאים ביישוב, בבית הספר האזורי "הר גילון" הסמוך, ובבית הספר התיכון במשגב, תנועת הנוער הפעילה במקום היא "האיחוד החקלאי". ביישוב בית כנסת, ספרייה, מועדון נוער, אמפיתיאטרון פתוח, ומספר חנויות. תושבי היישוב עובדים באזורי התעשייה הסמוכים ובמקצועות חופשיים. שכונת "היישוב הזמני" היא השכונה הראשונה שהוקמה בצורית. השכונה הוקמה במטרה לאפשר מגורים זמניים עד להשלמת מבני הקבע הראשונים בצורית. השכונה כללה מבני "צריפים": 14 צריפי מגורים למשפחות ועוד 4 צריפים עבור גני ילדים, מזכירות, מועדון חברים, בית כנסת ומרפאה. אל הצריפים נוספו לאחר מספר שנים 7 קרוואנים עבור מגורי משפחות. בהמשך הוקמו בצורית שכונות בשלבים המכונים א' עד ז'. ביישוב קיים מסלול הפתוח למטיילים הנקרא "שביל ילדי צורית". בשנת 2016 הוקם שביל אופניים וטיולים לתיירים ולתושבי היישוב הנקרא "סובב הר גילון" אשר מקיף את ההר ואורכו כ-12.5 ק"מ. קישורים חיצוניים אתר האינטרנט הרשמי של צורית צורית באתר הרשות לפיתוח הגליל צורית במלאת 25 שנים לעלייה לקרקע צמח השדה- צורית גבוהה e ירוק מטיילים עם קק"ל- סובב גילון הערות שוליים